চামড়ার কারখানায় কাজ করতেন একসময়। সংসারের ঘানি টানতে কখনো করেছেন ভারী ওয়েল্ডিংয়ের কাজ তো কখনো শিয়ালকোটের ল ফার্মের অফিস সহকারীর কাজ। সেই মোহাম্মদ আব্বাস এখন পাকিস্তানি পেস বোলিংয়ের অন্যতম ভরসা। তাঁর তোপে পাকিস্তানের ২৮২-এর জবাব দিতে নেমে আবুধাবি টেস্টের দ্বিতীয় দিন ১৪৫ রানে গুটিয়ে গেছে অস্ট্রেলিয়া। ৩৩ রানে আব্বাস নিয়েছেন ৫ উইকেট। ক্যারিয়ারের দশম টেস্টে এ নিয়ে তৃতীয়বার ইনিংসে পেয়েছেন ৫ উইকেটের দেখা। রেকর্ড গড়েছেন পাকিস্তানি বোলারদের মধ্যে টেস্টে দ্বিতীয় দ্রুততম ৫০ উইকেট নেওয়ার। জবাবে পাকিস্তান দ্বিতীয় দিনের খেলা শেষ করেছে ২ উইকেটে ১৪৪ রানে। লিড ২৮১ রানের। অভাবনীয় কিছু না ঘটলে এই টেস্ট বাঁচানো কঠিনই হবে অস্ট্রেলিয়ার জন্য।